CELEX: 32022R0474
Language: da
Date: 2022-01-17 00:00:00
Title: Kommissionens delegerede forordning (EU) 2022/474 af 17. januar 2022 om ændring af bilag II til Europa-Parlamentets og Rådets forordning (EU) 2018/848 for så vidt angår særlige krav til produktion og anvendelse af ikkeøkologiske småplanter, omlægningssmåplanter og økologiske småplanter og andet planteformeringsmateriale (EØS-relevant tekst)

25.3.2022   
               
               
                  DA
               
               
                  Den Europæiske Unions Tidende
               
               
                  L 98/1
               
            
         KOMMISSIONENS DELEGEREDE FORORDNING (EU) 2022/474
         af 17. januar 2022
         om ændring af bilag II til Europa-Parlamentets og Rådets forordning (EU) 2018/848 for så vidt angår særlige krav til produktion og anvendelse af ikkeøkologiske småplanter, omlægningssmåplanter og økologiske småplanter og andet planteformeringsmateriale
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2018/848 af 30. maj 2018 om økologisk produktion og mærkning af økologiske produkter og om ophævelse af Rådets forordning (EF) nr. 834/2007 (1), særlig artikel 12, stk. 2, litra b) og e), og
         ud fra følgende betragtninger:
         
                     (1)
                  
                  
                     Forordning (EU) 2018/848, særlig del I i bilag II, fastsætter visse krav med hensyn til anvendelsen af omlægningsplanteformeringsmateriale og ikkeøkologisk planteformeringsmateriale.
                  
               
                     (2)
                  
                  
                     Med henblik på udfasningen af undtagelserne fra anvendelsen af økologisk planteformeringsmateriale, jf. artikel 53 i forordning (EU) 2018/848, er det vigtigt at øge produktionen og markedsføringen af økologisk planteformeringsmateriale og omlægningsplanteformeringsmateriale.
                  
               
                     (3)
                  
                  
                     For visse gartneriarter er den nuværende tilgængelighed af økologiske frø og omlægningsfrø imidlertid begrænset, og anvendelsen af ikkeøkologiske frø til produktion af småplanter som planteformeringsmateriale, der dyrkes under økologiske forhold, er en almindelig teknik.
                  
               
                     (4)
                  
                  
                     De databaser og systemer, der er omhandlet i artikel 26, stk. 1 og 2, i forordning (EU) 2018/848, hvori medlemsstaterne skal offentliggøre oplysninger om tilgængeligheden af økologisk planteformeringsmateriale og omlægningsplanteformeringsmateriale, omfatter ikke småplanter. I betragtning af småplanternes særlige karakter og den variable varighed af deres produktionscyklusser er det nødvendigt at præcisere reglerne for deres anvendelse i økologisk produktion. Der bør tages hensyn til tilgængeligheden af økologiske frø og omlægningsfrø for de pågældende arter og sorter med henblik på at fastslå den potentielle tilgængelighed på markedet af økologiske småplanter og omlægningssmåplanter.
                  
               
                     (5)
                  
                  
                     I henhold til artikel 10, stk. 4, andet afsnit, litra a), i forordning (EU) 2018/848 kan ikkeøkologisk planteformeringsmateriale også markedsføres som omlægningsmateriale, forudsat at der for et sådant materiale er fuldført en omlægningsperiode på mindst 12 måneder. Anvendelsen af omlægningsplanteformeringsmateriale bør prioriteres frem for anvendelsen af ikkeøkologisk planteformeringsmateriale. I den forbindelse er det nødvendigt at præcisere, at »omlægningssmåplanter« kan anvendes, når deres dyrkningscyklus har varet mindst 12 måneder på en parcel, hvor der er fuldført en omlægningsperiode på 12 måneder, eller når de er dyrket i beholdere eller på en parcel, forudsat at småplanterne stammer fra omlægningsfrø, der er høstet fra planter dyrket på en parcel, hvor der er fuldført en omlægningsperiode på 12 måneder.
                  
               
                     (6)
                  
                  
                     For så vidt angår småplanter er det imidlertid nødvendigt at forbyde anvendelsen af ikkeøkologiske småplanter til afgrøder, der fra udplantningen af småplanter til den første høst af det endelige produkt har afsluttet en produktionscyklus inden for en vækstsæson, for at sikre de økologiske produkters integritet, som kan undergraves i tilfælde af forekomst af restkoncentrationer i ikkeøkologiske frø, der anvendes som udgangsmateriale.
                  
               
                     (7)
                  
                  
                     For visse arter og sorter af frugter, vinstokke og prydplanter er tilgængeligheden af moderplanter eller, hvis det er relevant, andre planter, som er bestemt til produktion af planteformeringsmateriale, der er dyrket i overensstemmelse med del I, punkt 1.8.2, i bilag II til forordning (EU) 2018/848, utilstrækkelig. Desuden er der kun få økologiske frugt- og vinavlsplanteskoler, som i øjeblikket arbejder med moderplanter, der dyrkes i overensstemmelse med punkt 1.8.2, hvilket skyldes langsigtede investeringer og tekniske vanskeligheder med at sikre fuld overholdelse af kvalitetscertificerings- og plantesundhedskrav.
                  
               
                     (8)
                  
                  
                     For at fremme videreudviklingen af denne højt specialiserede produktionssektor bør der indføres mulighed for at tillade anvendelse af ikkeøkologisk planteformeringsmateriale, der er dyrket under økologiske forhold, til produktion af planteformeringsmateriale, der skal markedsføres og anvendes til økologiske afgrøder, forudsat at visse særlige betingelser er opfyldt.
                  
               
                     (9)
                  
                  
                     Erhvervsdrivende, der producerer sådant planteformeringsmateriale, bør have mulighed for på frivillig basis at offentliggøre oplysninger om tilgængeligheden af sådant materiale i de nationale systemer, der er etableret i henhold til artikel 26, stk. 2, i forordning (EU) 2018/848. Dette vil give de erhvervsdrivende mulighed for at vælge økologisk dyrket planteformeringsmateriale, i de tilfælde hvor økologisk planteformeringsmateriale eller omlægningsplanteformeringsmateriale ikke er tilgængeligt.
                  
               
                     (10)
                  
                  
                     For at sikre sammenhæng bør tilladelserne til at anvende ikkeøkologisk planteformeringsmateriale, der er dyrket under økologiske forhold, til produktion af planteformeringsmateriale udløbe samtidig med, at undtagelserne fra anvendelsen af økologisk planteformeringsmateriale udløber. Kommissionen bør overvåge tilgængeligheden af økologisk planteformeringsmateriale og vil afslutte eller forlænge sådanne tilladelser på baggrund af de konklusioner om tilgængeligheden af økologisk planteformeringsmateriale, der indgår i den rapport, der er omhandlet i artikel 53, stk. 7, i forordning (EU) 2018/848, og i overensstemmelse med artikel 53, stk. 2, i nævnte forordning.
                  
               
                     (11)
                  
                  
                     Bilag II til forordning (EU) 2018/848 bør derfor ændres.
                  
               
                     (12)
                  
                  
                     For at undgå et retligt tomrum bør nærværende forordning anvendes med tilbagevirkende kraft fra datoen for anvendelsen af forordning (EU) 2018/848 —
                  
               VEDTAGET DENNE FORORDNING:
         
            Artikel 1
            Bilag II til forordning (EU) 2018/848 ændres som angivet i bilaget til nærværende forordning.
         
         
            Artikel 2
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2022.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 17. januar 2022.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 150 af 14.6.2018, s. 1.
      
      
         
            BILAG
            I del I i bilag II til forordning (EU) 2018/848 foretages følgende ændringer:
            
                        a)
                     
                     
                        Punkt 1.8.5.1 affattes således:
                        
                                    i)
                                 
                                 
                                    Første afsnit affattes således:
                                    »Hvis de data, der er indsamlet i den database, der er omhandlet i artikel 26, stk. 1, eller de systemer, der er omhandlet i artikel 26, stk. 2, viser, at en erhvervsdrivendes kvalitative eller kvantitative behov for relevant økologisk planteformeringsmateriale ikke er opfyldt, kan den erhvervsdrivende uanset punkt 1.8.1 anvende omlægningsplanteformeringsmateriale i overensstemmelse med artikel 10, stk. 4, andet afsnit, litra a), eller planteformeringsmateriale, der er tilladt i overensstemmelse med punkt 1.8.6.«
                                 
                              
                                    ii)
                                 
                                 
                                    Følgende afsnit indsættes efter første afsnit:
                                    »I tilfælde af manglende tilgængelighed af økologiske småplanter kan »omlægningssmåplanter«, der markedsføres i overensstemmelse med artikel 10, stk. 4, andet afsnit, litra a), anvendes, hvis de dyrkes:
                                    
                                                a)
                                             
                                             
                                                med en dyrkningscyklus fra frø til endelig småplante, der varer mindst 12 måneder på en parcel, hvor der i samme periode er fuldført en omlægningsperiode på mindst 12 måneder, eller
                                             
                                          
                                                b)
                                             
                                             
                                                på en økologisk parcel eller en parcel under omlægning eller i beholdere, der er omfattet af undtagelsen i punkt 1.4, forudsat at småplanterne stammer fra omlægningsfrø høstet fra en plante, der er dyrket på en parcel, hvor der er fuldført en omlægningsperiode på mindst 12 måneder.«
                                             
                                          
                              
                                    iii)
                                 
                                 
                                    Andet, tredje og fjerde afsnit affattes således:
                                    »Hvis økologisk planteformeringsmateriale eller omlægningsplanteformeringsmateriale, der er tilladt i overensstemmelse med punkt 1.8.6, ikke er tilgængeligt i tilstrækkelig kvalitet eller mængde til at opfylde den erhvervsdrivendes behov, kan de kompetente myndigheder give tilladelse til anvendelse af ikkeøkologisk planteformeringsmateriale, på de betingelser der er fastsat i punkt 1.8.5.3 til 1.8.5.8.
                                    En sådan individuel tilladelse udstedes kun i følgende tilfælde:
                                    
                                                a)
                                             
                                             
                                                hvis der ikke er registreret nogen sort af de arter, som den erhvervsdrivende ønsker at anvende, i den database, der er omhandlet i artikel 26, stk. 1, eller de systemer, der er omhandlet i artikel 26, stk. 2
                                             
                                          
                                                b)
                                             
                                             
                                                hvis ingen erhvervsdrivende, som markedsfører planteformeringsmateriale, er i stand til at levere det relevante økologiske planteformeringsmateriale eller omlægningsplanteformeringsmateriale eller planteformeringsmateriale, der er tilladt i overensstemmelse med punkt 1.8.6, i tide til såning eller plantning i situationer, hvor brugeren har bestilt planteformeringsmaterialet i rimelig tid for at muliggøre tilberedning og levering af økologisk planteformeringsmateriale eller planteformeringsmateriale, der er tilladt i overensstemmelse med punkt 1.8.6
                                             
                                          
                                                c)
                                             
                                             
                                                hvis den sort, som den erhvervsdrivende ønsker at opnå, ikke er registreret som økologisk planteformeringsmateriale eller omlægningsplanteformeringsmateriale eller som planteformeringsmateriale, der er tilladt i overensstemmelse med punkt 1.8.6, i den database, der er omhandlet i artikel 26, stk. 1, eller de systemer, der er omhandlet i artikel 26, stk. 2, og den erhvervsdrivende kan godtgøre, at ingen af de registrerede alternativer inden for samme art er egnede navnlig hvad angår de agronomiske og pedoklimatiske forhold og de teknologiske egenskaber, der er nødvendige for produktionen
                                             
                                          
                                                d)
                                             
                                             
                                                hvis det kan begrundes med, at materialet skal anvendes i forbindelse med forskning, test som led i små markforsøg, sortsbevarelse eller produktudvikling, og er godkendt af den kompetente myndighed i den pågældende medlemsstat.
                                             
                                          
                              Før de erhvervsdrivende anmoder om en sådan tilladelse, skal de konsultere den database, der er omhandlet i artikel 26, stk. 1, eller de systemer, der er omhandlet i artikel 26, stk. 2, for at fastslå, om det relevante økologiske planteformeringsmateriale eller omlægningsplanteformeringsmateriale eller planteformeringsmateriale, der er tilladt i overensstemmelse med punkt 1.8.6, er tilgængeligt, og om deres anmodning således er berettiget.«
                     
                  
                        b)
                     
                     
                        I punkt 1.8.5.2 foretages følgende ændringer:
                        
                                    i)
                                 
                                 
                                    Første afsnit affattes således:
                                    »Uanset punkt 1.8.1 kan erhvervsdrivende i tredjelande anvende omlægningsplanteformeringsmateriale i overensstemmelse med artikel 10, stk. 4, andet afsnit, litra a), eller planteformeringsmateriale, der er tilladt i overensstemmelse med punkt 1.8.6, når det kan godtgøres, at økologisk planteformeringsmateriale ikke er tilgængeligt i tilstrækkelig kvalitet eller mængde på det tredjelands område, hvor den erhvervsdrivende er beliggende.«
                                 
                              
                                    ii)
                                 
                                 
                                    Tredje afsnit affattes således:
                                    »Kontrolmyndigheder eller kontrolorganer, der er anerkendt i henhold til artikel 46, stk. 1, kan tillade, at erhvervsdrivende i tredjelande anvender ikkeøkologisk planteformeringsmateriale i en økologisk produktionsenhed, når økologisk planteformeringsmateriale eller omlægningsplanteformeringsmateriale, der er tilladt i overensstemmelse med punkt 1.8.6, ikke er tilgængeligt i tilstrækkelig kvalitet eller mængde på det tredjelands område, hvor den erhvervsdrivende er beliggende, på de betingelser, der er fastsat i punkt 1.8.5.3, 1.8.5.4, 1.8.5.5 og 1.8.5.8.«
                                 
                              
                  
                        c)
                     
                     
                        Følgende indsættes som punkt 1.8.5.8 og 1.8.6:
                        
                                    »1.8.5.8.
                                 
                                 
                                    De kompetente myndigheder må ikke tillade anvendelse af ikkeøkologiske småplanter, hvis der tale om småplanter af arter, der har en dyrkningscyklus, som fra udplantningen af småplanten til den første høst af produktet afsluttes inden for en vækstsæson.
                                 
                              
                                    1.8.6.
                                 
                                 
                                    De kompetente myndigheder eller, hvor det er relevant, kontrolmyndigheder eller kontrolorganer, der er anerkendt i henhold til artikel 46, stk. 1, kan tillade, at erhvervsdrivende, som producerer planteformeringsmateriale til anvendelse i økologisk produktion, anvender ikkeøkologisk planteformeringsmateriale, når moderplanter eller, hvis det er relevant, andre planter, der er bestemt til produktion af planteformeringsmateriale, og som er produceret i overensstemmelse med punkt 1.8.2, ikke er tilgængeligt i tilstrækkelig mængde eller kvalitet, og markedsfører sådant materiale til anvendelse i økologisk produktion, forudsat at følgende betingelser er opfyldt:
                                    
                                                a)
                                             
                                             
                                                det anvendte ikkeøkologiske planteformeringsmateriale må efter høsten ikke være behandlet med andre plantebeskyttelsesmidler end dem, der er godkendt i overensstemmelse med artikel 24, stk. 1, medmindre den berørte medlemsstats kompetente myndigheder af hensyn til plantesundheden og i overensstemmelse med forordning (EU) 2016/2031 har foreskrevet kemisk behandling af alle sorter og heterogent materiale af en bestemt art i det område, hvor planteformeringsmaterialet skal anvendes. Hvis der anvendes ikkeøkologisk planteformeringsmateriale, der er behandlet med en sådan foreskrevet kemisk behandling, skal den parcel, hvor det behandlede planteformeringsmateriale vokser, være omfattet af en omlægningsperiode, jf. punkt 1.7.3 og 1.7.4, hvis det er relevant
                                             
                                          
                                                b)
                                             
                                             
                                                det anvendte ikkeøkologiske planteformeringsmateriale må ikke være småplanter af arter, der har en dyrkningscyklus, som fra udplantningen af småplanten til den første høst af produktet afsluttes inden for en vækstsæson
                                             
                                          
                                                c)
                                             
                                             
                                                planteformeringsmaterialet skal dyrkes i overensstemmelse med alle andre relevante krav for økologisk planteproduktion
                                             
                                          
                                                d)
                                             
                                             
                                                tilladelsen til at anvende ikkeøkologisk planteformeringsmateriale skal indhentes, inden materialet sås eller plantes
                                             
                                          
                                                e)
                                             
                                             
                                                den kompetente myndighed, kontrolmyndigheden eller det kontrolorgan, der har ansvaret for tilladelser, må kun give tilladelse til individuelle brugere og for én sæson ad gangen og skal anføre mængderne af det godkendte planteformeringsmateriale
                                             
                                          
                                                f)
                                             
                                             
                                                uanset litra e) kan medlemsstaternes kompetente myndigheder hvert år give en generel tilladelse til at anvende en bestemt art, underart eller sort ikkeøkologisk planteformeringsmateriale, offentliggøre listen over arter, underarter eller sorter og ajourføre den hvert år. I så fald skal de pågældende kompetente myndigheder anføre, hvilke mængder ikkeøkologisk planteformeringsmateriale der er tilladt
                                             
                                          
                                                g)
                                             
                                             
                                                de tilladelser, der gives i henhold til dette stykke, udløber den 31. december 2036.
                                             
                                          Senest den 30. juni hvert år og første gang senest den 30. juni 2023 meddeler medlemsstaternes kompetente myndigheder Kommissionen og de øvrige medlemsstater oplysningerne om de tilladelser, der er givet i henhold til første afsnit.
                                    Erhvervsdrivende, der producerer og markedsfører planteformeringsmateriale, som er produceret i overensstemmelse med første afsnit, har ret til på frivillig basis at offentliggøre de relevante specifikke oplysninger om tilgængeligheden af sådant planteformeringsmateriale i de nationale systemer, der er etableret i henhold til artikel 26, stk. 2. Erhvervsdrivende, der vælger at offentliggøre sådanne oplysninger, skal sikre, at oplysningerne ajourføres regelmæssigt og trækkes tilbage fra de nationale systemer, når planteformeringsmaterialet ikke længere er tilgængeligt. Når erhvervsdrivende gør brug af den generelle tilladelse, der er omhandlet i litra f), skal de føre fortegnelser over den anvendte mængde.«